ལན།ང་ཚོས་ལས་ཀ་གཙོ་བོ་གསུམ་བྱེད་ཀྱི་ཡོད།དང་པོ་བོད་ནང་གི་ཁོར་ཡུག་ག་འདྲ་བྱས་ནས་མུ་མཐུད་དུ་ཡག་པོ་ཉར་ཐུབ་པ་རེད་ཟེར་བ་དེ་རེད།ཡིན་ནའང་།སོ་སོ་མི་ཡུལ་ས་མཐར་ཡོད་དུས་ཕ་ཡུལ་ལ་ཞེ་དྲགས་ཤིག་བྱེད་དགོས་བསམ་ཡང་འདོད་པ་ནང་བཞིན་ཞིག་བྱེད་ཐུབ་ཀྱི་མེད་ཀྱང་།བྱེད་ཐུབ་ཀྱི་མི་འདུག་ཅེས་མ་བསྡད་པར་ག་རེ་བྱེད་ཐུབ་ཀྱི་འདུག་ལབ་དུས།དེང་སང་འཛམ་གླིང་གང་སར་བོད་མཐོ་སྒང་གི་སྐོར་ལ་དོ་སྣང་བྱེད་མཁན་ཇེ་མང་དུ་འགྲོ་བཞིན་ཡོད་པ་དང་བསྟུན་རྩོམ་ཡིག་སོགས་ཀྱང་མང་དུ་འགྲོ་བཞིན་ཡོད་སྟབས།ང་ཚོས་དེ་ཚོར་སློབ་སྦྱོང་བྱས་ཏེ་གསར་པ་གང་ཤེས་པ་དེ་སྤྱི་ཡོངས་ཀྱིས་ཤེས་ཐུབ་པ་ཞིག་བཟོ་དགོས་ཀྱི་ཡོད་པ་རེད།དེ་ནས་བོད་མཐོ་སྒང་འདི་གནད་འགག་ག་འདྲ་ཞིག་ཆགས་ཀྱི་འདུག་ཟེར་བ་དེ་རེད།དེང་སང་འཛམ་གླིང་སྤྱི་ཡོངས་ཀྱི་ཆབ་སྲིད་འགྲོ་སྟངས་ནང་ཁྱེད་རང་ལ་རོགས་པ་བྱས་ན་ང་ལ་ག་རེ་ཕན་གྱི་འདུག་ཟེར་བ་དེ་འདྲ་ཆགས་བསྡད་ཡོད་དུས།ང་ཚོ་བོད་མཐོ་སྒང་གི་གནས་སྟངས་དེ་བོད་ཙམ་མ་ཡིན་པར་འཛམ་གླིང་སྤྱི་ཡོངས་ལ་གལ་ཆེན་པོ་ཡིན་པ་སྟོན་ཐུབ་དགོས་པ་རེད།ཡིན་ནའང་།བོད་མཐོ་སྒང་གལ་ཆེན་པོ་རེད་ཅེས་བཤད་པ་ཙམ་གྱིས་འགྲིག་གི་ཡོད་པ་མ་རེད།གལ་ཆེན་པོ་ག་འདྲ་རེད་ཟེར་བ་དེར་དེང་སང་གི་ཚན་རིག་པ་མང་པོ་ཞིག་གིས་བོད་མཐོ་སྒང་འདི་ཆུ་དང་གངས་རིའི་ཐད་ནས་གལ་ཆེན་པོ་ཡིན་པ་དང་།ས་ཡི་མཐོ་ཚད་དང་གནམ་གཤིས་ཀྱི་ཐོག་ནས་གལ་ཆེན་པོ་ཡིན་པ་སོགས་བཤད་པ་ཚང་མ་ཚུར་བསྡོམས་བརྒྱབ་རྗེས།དེ་ལ་ཁ་སྣོན་བྱས་ཏེ་འཛམ་གླིང་སྤྱི་ཡོངས་ལ་བཀྲམ་དགོས་པ་དེ་ང་ཚོའི་ལས་དོན་གཉིས་པ་རེད།ང་ཚོའི་ལས་དོན་གསུམ་པ་དེ་ང་རང་ཚོའི་ས་ཆ་དེ་ང་རང་ཚོས་ངོ་ཤེས་པའི་ཆེད་དུ་བོད་མཐོ་སྒང་འདི་ག་འདྲ་ཡིན་པ་དང་།སེམས་ཅན་ག་རེ་གནས་ཀྱི་ཡོད་མེད།འབྲོག་པའི་གནས་སྟངས་ག་འདྲ་ཡིན་པ།མཐོ་སྒང་ཁོར་ཡུག་འདི་ག་འདྲ་ཡིན་མིན་སྐོར་ང་རང་ཚོའི་བཙན་བྱོལ་སྤྱི་ཚོགས་ནང་གོ་རྟོགས་སྤེལ་རྒྱུ་དེ་རེད།